《秋日侍蔡师宴汤二子重》
明代·王宠

我师发林屋，五夜翔天帆。衣裳动云气，犹自桃花岩。

争迎白鹿车，冠盖道相衔。李邕倾后辈，魁岸识虬髯。

汤也寔同社，登堂袂交把。惊座得文翁，琴瑟调大雅。

昔别春复秋，心事一披写。麒麟已翔空，吾道犹在野。

圣人奏云门，江湖自萧洒。商飙薄炎赫，亭午雷破壁。

崩奔三峡流，危耸四座客。宾跪请间觞，玉馔转狼籍。

平生狂奴态，醉舞拓金戟。回头指葛强，何似铜鞮陌。

作者简介：（1494—1533）明苏州府吴县人，字履仁，后字履吉，号雅宜山人。为蔡羽先生门生，居洞庭三年，既而在石湖之滨读书二十年。由诸生贡入国子监。工书画，行书疏秀出尘，妙得晋法。于书无所不窥。诗刻尚风骨。有《雅宜山人集》。